CORELLI MUSIC jätkab juubelikontserte sarjas "Eesti mõisad 2017" põneva kunstikoostööga
Juuli lõpus jätkab juubilar heategeva kontserdisarja „Eesti mõisad 2017“ kontsertidega erinevates mõisates üle Eesti. Põneva lisa ja toetuse heategevusse annab ka kunstialane koostöö Haus Galeriiga, mis algab juba juuli alguses. Mall Nukke mõisate ja EV100-temaatiline maalinäitus on avatud alates 5. juulist kuni kontserdini 27. juulil Lihula mõisas, augustis-septembris Haus Galeriis ning see lõpeb heategeva oksjoniga Hummuli mõisakooli toetuseks.
Sari “Eesti mõisad”on barokkansambli Corelli Consort osalusel toimunud igal suvel alates aastast 1999, läbi on mängitud 75 mõisa üle kogu riigi ja toetatud 18 väikest mõisakooli, -lastekodu, -hooldekodu, Maarja Küla ja TÜ Kliinikumi Lastefondi. 27.-30. juulil 2017 toimuvad kontserdid Lihula, Vana-Vigala, Heimtali ja Hummuli mõisates. Laste- ja noorteaastale sobivalt on 3 neist mõisakoolid ja sarja toetus läheb Hummuli mõisakooli laste loovuse arendamiseks. Esinevad juubilar Corelli Consort ajastu pillidel, noor tõusev täht metsosopran Tuuri Dede ja Jüri Kuuskemaa oma tuntud headuses.
KAVA: kaunimad aariad ja säravad pärlid barokiaja muusikast – Bach, Händel, Purcell jt